รัฐบาลไทย-ข่าวทำเนียบรัฐบาล-รองนรม.พล.อ.ฉัตรชัย ฯ เยี่ยมชม โครงการพัฒนาเครือข่ายคนพิการ และพัฒนาศูนย์เรียนรู้คนพิการด้วยปรัชญาเศรษฐกิจพอเพียง จังหวัดขอนแก่น
วันพุธที่ 22 สิงหาคม 2561
รองนรม.พล.อ.ฉัตรชัย ฯ เยี่ยมชม โครงการพัฒนาเครือข่ายคนพิการ และพัฒนาศูนย์เรียนรู้คนพิการด้วยปรัชญาเศรษฐกิจพอเพียง จังหวัดขอนแก่น
รองนรม.พล.อ.ฉัตรชัยฯ ชื่นชมความคืบหน้าของโครงการพัฒนาเครือข่ายคนพิการและพัฒนาศูนย์เรียนรู้คนพิการด้วยปรัชญาเศรษฐกิจพอเพียงเพื่อลดช่องว่างและความเหลื่อมล้ําในสังคมส่งผลดีต่อการพัฒนาคุณภาพชีวิตของคนพิการอย่างแท้จริง
วันนี้ (22 สิงหาคม 2561) เวลา 13.00 น. พลเอก ฉัตรชัย สาริกัลยะ รองนายกรัฐมนตรี เดินทางไปจังหวัดขอนแก่น เยี่ยมชมผลการดําเนินงาน โครงการพัฒนาเครือข่ายคนพิการ และพัฒนาศูนย์เรียนรู้คนพิการด้วยปรัชญาเศรษฐกิจพอเพียง จังหวัดขอนแก่น โดยมี ดร.สุปรีดา อดุลยานนท์ ผู้จัดการสํานักงานกองทุนสนับสนุนการสร้างเสริมสุขภาพ (สสส.) กล่าวรายงานการดําเนินงานของโครงการสําหรับโครงการพัฒนาเครือข่ายคนพิการ และพัฒนาศูนย์เรียนรู้คนพิการด้วยปรัชญาเศรษฐกิจพอเพียง จังหวัดขอนแก่น ซึ่งมีวัตถุประสงค์เพื่อสนุบสนุนคนพิการที่มีศักยภาพให้สามารถ พัฒนาผลิตภัณฑ์ และนําไปสู่การพึ่งตัวเองได้และมีความรู้ไปเผยแพร่ให้คนพิการคนอื่น ๆ จนเกิดรูปแบบการจัดการศูนย์เรียนรู้เพื่อขยายผลในอําเภอและจังหวัดอื่น ๆ เพื่อพัฒนาคนพิการให้รวมตัวแลกเปลี่ยนเรียนรู้พึ่งพาตัวเองได้ รวมไปถึงการสนับสนุนคนพิการในระดับอําเภอเกิดธุรกิจเพื่อสังคมและธนาคารต้นไม้มาหนุนเสริมการพัฒนาเครือข่ายคนพิการและพัฒนาศูนย์การเรียนรู้คนพิการด้วยปรัชญาของเศรษฐกิจพอเพียงได้อย่างต่อเนื่อง ภายใต้แนวความคิดคนพิการสุขภาพดี คุณภาพชีวิตดี และอยู่ในสิ่งแวดล้อมที่ดี เพื่อให้คนพิการมีอาชีพพึ่งพาตัวเองได้อย่างยั่งยืน ผ่านกระบวนการมีส่วนร่วมแบบประชารัฐ ภาครัฐ ภาคประชาสังคม เครือข่ายปราชญ์ชาวบ้านและพหุภาคีภาคอีสานนําไปสู่ความสามารถทางการแข่งขันในเชิงธุรกิจภายใต้การดําเนินการแบบธุกิจเชิงสังคม (Social Enterprise: SE)
จากนั้น รองนายกรัฐมนตรี ได้กล่าวถึงการลงพื้นที่รับทราบการดําเนินงานโครงการพัฒนาเครือข่ายคนพิการ และพัฒนาศูนย์เรียนรู้คนพิการด้วยปรัชญาเศรษฐกิจพอเพียง จังหวัดขอนแก่น ที่ สสส. โดยแผนสุขภาวะประชากรกลุ่มเฉพาะ ร่วมกับมูลนิธิพัฒนาชุมชนอย่างยั่งยืนเพื่อคุณภาพชีวิตดีมูลนิธินวัตกรรมทางสังคม และภาคีเครือข่ายคนพิการ จังหวัดขอนแก่น ซึ่งถือเป็นการดําเนินงานที่สําคัญเป็นไปตามนโยบายของรัฐบาลที่มุ่งมั่นในการดําเนินงานเพื่อลดความเหลื่อมล้ํา และยกระดับคุณภาพชีวิตคนพิการในทุกด้านให้สามารถอยู่ในสังคมได้อย่างมีเกียรติ มีศักดิ์ศรี มีความสุข และมีคุณภาพชีวิตที่ดีขึ้น
รองนายกรัฐมนตรีกล่าวเพิ่มเติมว่า การเปลี่ยนมุมมองคนด้อยโอกาส จาก "ภาระ" เป็น "พลัง" เปลี่ยนจาก "เห็นใจ" เป็น "เข้าใจ" ถือเป็นหัวใจสําคัญที่รองนายกรัฐมนตรีเชื่อว่า จะทําให้ปัญหาความเหลื่อมล้ําสูญสลายไปจากสังคมไทย ซึ่งเป็นไปตามหลักคิดของพลเอก ประยุทธ์ จันทร์โอชา นายกรัฐมนตรี ที่ว่า "เราจะเดินหน้าไปด้วยกัน" และ "จะไม่ทิ้งใครไว้ข้างหลัง" ภาคอีสานเป็นพื้นที่ที่มีจํานวนคนพิการมากที่สุดในประเทศ โดยเฉพาะในจังหวัดขอนแก่น ซึ่งจากการดําเนินงานของ สสส.และภาคีเครือข่ายในปัจจุบันทําเกิดการจ้างงานคนพิการที่มีอาชีพ และรายได้ประจํามากกว่า 50% ของจํานวนคนพิการทั้งจังหวัด เป็นผลมาจากความเข้มแข็งในกระบวนการดําเนินงานรูปแบบ “ประชารัฐ” ในพื้นที่จังหวัดขอนแก่น ที่ช่วยสร้างจุดเปลี่ยนสําคัญ โดยเฉพาะอย่างยิ่ง สิ่งสําคัญที่สุดคือความร่วมมือจากทุกภาคส่วน
รองนายกรัฐมนตรีกล่าวต่อไปอีกว่า จากโมเดลการดําเนินงานของจังหวัดขอนแก่นนี้ จะเป็นต้นแบบในการเดินหน้าและขยายผลไปสู่เป้าหมายให้เกิดการจ้างงานในพื้นที่ต่าง ๆ และสนับสนุนอาชีพคนพิการตามแนวทางประชารัฐให้ได้ตามเป้าหมาย 55,445 อัตรา ทั่วประเทศ ภายในปี 2562 นี้ ในนามของรัฐบาลพร้อมสนับสนุนให้โมเดลการการจ้างงานคนพิการรูปแบบประชารัฐ ซึ่งเป็นความร่วมมือในการขับเคลื่อนของภาครัฐ นําโดย กระทรวงการพัฒนาสังคมและความมั่นคงของมนุษย์ กระทรวงแรงงาน ภาคเอกชน และภาคประชาสังคม ให้ขยายประโยชน์ไปยังคนพิการทั่วทุกพื้นที่ เพื่อร่วมสร้างจุดเปลี่ยนของสังคมไทย โดยไม่ทิ้งใครไว้ข้างหลัง
ในช่วงท้าย รองนายกรัฐมนตรีได้เยี่ยมชมการประกอบอาชีพคนพิการ อาทิเช่น นวดแผนไทย การทํางานแก้วพ่นทราย งานเข้ากรอบรูป ทําลังไม้ เฟอร์นิเจอร์ไม้พาเลส เย็บผ้า ตัดผม เป็นต้น โดยกล่าวชื่นชมเครือข่ายคนพิการ มีศักยภาพ สามารถอาชีพสร้างรายได้ให้แก่ตนเองและครอบครัว รวมทั้งการเปิดพื้นที่ให้คนพิการได้มีโอกาสมีส่วนร่วมและมีปฏิสัมพันธ์กับสังคม พร้อมสร้างการมีส่วนร่วมระหว่างคนพิการและคนไม่พิการผ่านการทํางาน ซึ่งถือเป็นการลดช่องว่างและความเหลื่อมล้ําในสังคม รวมทั้งเป็นปัจจัยสําคัญต่อการพัฒนาคุณภาพชีวิตของคนพิการอย่างยั่งยืนต่อไป
..............................................
กลุ่มประชาสัมพันธ์และเผยแพร่ สํานักโฆษก